  Виталий Пронин Дуннеысь егитъёслэн нырысетӥ тол Олимпиадаязы Удмуртиысь кык спортсмен пыриськиз. Россилэн командаез понна нырысетӥ медаль басьтӥз Можгаысь биатлонист Ульяна Кайшева. Та ӵошатсконысь со быдэс комплект медальёсын бертӥз.- Туж потэ вал Олимпиадае шедеме, - веранзэ мытӥз Ульяна Кайшева. - Нырысетӥ ужрад, нырысетӥ медаль котьку вунонтэм кылё. Нош кыӵе синмаськи ужрадэз ортчытӥсьёслы - Олимпиада усьтон бадӟым спектакльлы пӧрмиз, вераны луонтэм выжыкылэ вуылэм кадь потӥ. Шумпотӥ на, малпанъёсы улонын быдэсмизы шуыса. Та Олимпиада сярысь кык ар талэсь азьло ик кылпум поттылӥзы тренеръёс, нош кинэ лэзёнзэс ӧз шараялэ. Бадӟым стартъёсын вормон басьтэмъёслы гинэ пелязы сипыртӥсьёс шедизы. Соку эшшо но золгес бызьылэме потыны кутскиз.- Нуналаз кӧня иськем ортчиськод?- Куддыр кызьы луэ, та вакытэ нуналаз кык пол мугорме кыдатӥсько: дышетскыны мынэмелэсь азьло но школаысь вуэме бере. Арняяз вить нунал тренировкаос ортчо. Часэн ке верано, нуналаз 3-4 час, гужемзэ 5 часлэсь ӧжыт уг лу, нош иськемъёсы ке берыктоно - толэзяз 700 иськем пала ортчисько. Со - куасэн бызьылыса, нош гужемзэ - ӧжытгес.- Тон али Ижысь биатлонъя школаын дышетскиськод?- Зэм, та вакытэ мугорме кыдатӥсько но тодон-валан люкасько шаерысьтымы олимпиецъёсты дасянъя биатлонъя школаын. Та вакытэ отын 60 пинал дышетске. Отын ик улӥськомы. Спортэн эшъяськон понна ӟеч луонлыкъёс кылдытэмын. Комнатаосын 2 кузя улӥськомы, нош дышетскыны ветлӥськомы Ижысь 87 номеро школае.- Анай-атаед шат биатлонистъёс?- Мынам семьяе Можга городын улэ. Анае Людмила Афанасьевна ужбергатон удысын ужа, атае Николай Михайлович «Красное Знамя» заводын тырше. Ваньмон дыръязы кыкназы но куасэн бызьыло. Вань на 14 аресъем Настя сузэре, со но мынам пытьыея вамыштэ. Ас ёзо эшъёсыз пӧлын азьветлӥсь луэ.1-тӥ классэ вамыштӥ Можгаысь 5 номеро школае. Эшъёсылэсь ӧй висъяськы кадь. Анай-атае спортэз туж гажало бере, монэ но сьӧразы валтылӥзы. Куас вылэ султытӥзы 4 арескам. Кыӵе уг поты вал куасэн бызьылэме, анай-атаелэн бодыоссы борды кутӥськыса гинэ, нискыласал. Школаысен монэ куасэн бызьылонъя секцие гожтӥзы. Эшъёсылэсь зол бызьылӥ ке но, ӵошатсконъёсы ветлэме ӧз поты. Мылкыды воштӥськиз спартакиадаосы но Президент шудонъёсы пыриськеме бере. Нош 10 арескам киям нырысьсэ кутӥ винтовка. Угось коркамылэсь кыдёкын ик ӧвќл биатлонъя школа. Нырысь ик пыӵаллэсь туж кышкай, секыт но потӥз. Отӥяз дыши. Нырысетӥ тренере Алексей Фёдорович Коротаев монэ котьмалы дышетӥз. Нош 8-тӥ классысен Ижысь биатлонъя школае кутӥзы.- Нырысетӥ вормонэд тодад на-а?- Можгаын ортчем ӵо-шатсконъёсын трос пол вормылӥ ке, шаерысьтымы спортсменъёс пӧлын нырысьсэ висъяськи 2006-тӥ арын. «Россиысь куас сюресъёс» ужрадын нырысетӥ инты басьтӥ. Нош кык ар ортчыса, калыккуспо ӵошатсконэ пыриськыны кылдӥз. Удмуртиысь но Норвегиысь пиналъёс эшлыко кусыпъёс возизы. Норвегиын соку 18 аресозь пиналъёс пӧлын биатлонъя фестиваль ортчиз. Нырысь стартын ик вормон басьтӥ, мукетъёсаз но ньыль кужмоосыз пӧлы шедьылӥ. Со ӵошатскон ортчем бере ик Россиысь тренеръёс монэ синйылтӥзы. 2010-тӥ арын Россиысь пиналъёслэн сборноязы кутӥзы.- Та вакытэ Россиысь тросэз спортсменъёс выльдэм винтовкаосты эскеро, нош тыныд кельшиз-а Ижын поттэм «Биатлон»?- Биатлонистлэн ӝыны вормонэз винтовка бордысь потэ. Туннэ нуналозь ыбылӥськи «Ижмаш» винтовкаен. Мынэсьтым азьвыл соин ыбылӥськем Ижысь Оксана Неупокоева. Та вакытэ со ӧжытак вужмемынгес ке но, туж тыршыку, вормонъёс кузьма на. Кемалась ик ӧвӧл эскери выльдэм «Биатлон» винтовкаез, туж кельшиз. Та вакытэ «Биатлонэз» Россиысь ӝыныез пала спортсменъёс куто. Кунгож сьӧръёс но асьме винтовкалы синмасько.- Инсбрукез но кематэк уд вунэты, дыр?- Кызьы сое вунэтод?! Нырысетӥ Олимпиада, ныры-сетӥ медаль... Австрие вуыса, тазалыке ӧжытак чутыны кутскиз вал, кышкатски, такеме лыктэме юнме луоз шуыса. Нырысетӥ стартын ик туй медаль басьтӥ. Шумпотэменым инметӥ лобай. Дуннеысь нылъёс пӧлын куинетӥ луи. Арлыдзыя ӵошатоно ке, тросэз мынэсьтым бадӟымесь вал, аслым осконэ соку эшшо но йылӥз. Ӧжытак буйгатскеме бере - ӝытазеяз - лыдпусъёсты йырам бергатыны кутски, нырысетӥ интылэсь 33,2 секундлы кылиськем, кыкетӥезлэсь 5 секундлы гинэ. Со нуналэ ыбылӥськонын кык пол янгышай, берпуметӥ кругез бызьыны ӟигары копак быриз. Соин, лэся, одӥгаз гурезьысь васьконын уси. Озьы 20 секундме келяй. Нош ӧй усьысал ке? Озьыен, нырысетћ инты понна но нюръяськыны луоно вылэм. Ӵуказеяз эшшо но кужмогес бызёно кариськи. Преследование амалъя ваньзэс ворми.- Нош эстафетаын ма луиз?- Со нунал монэ туннэ но сюлмаськытэ. Мынам медальёсы вал бере, эшъёсылэн но мед луоз кадь потӥз. Нош улонын ваньмыз йырин-чукин берытскиз. Финиш азьын янгышаме понна быдэс командаез медальтэк кельтӥ. Тужгес но ӝоже усимы награждение азьын. Вормись командаос пьедестал котыре люкаськизы, ваньзылэн мылкыдзы лӧптэмын. Малпамтэ шорысь чилектӥз кадь: Россия интые, мукет командаез медаль басьтыны ӧтизы. Соку гинэ мазэ-созэ ивортӥзы, быдэс команда зар-зар бӧрдӥз, нош мон кытчы пырон инты ӧй шедьты, ваньзы шорам чиньыенызы возьмато кадь потӥз. Эшшо но йыркуръяськыны ӧдъяй. Ӵуказеяз, ваньзэ вунэтыса, нош ик медаль сьӧры уйиськи.- Егитъёслэн Олимпиадазы бере кизили висён ӧд куты-а?- Бен, урамтӥ ортчыку, тросэз тодмало. Солы шумпотӥсько кадь. Но мынам вормонъёсы егитъёс пӧлын гинэ, нош зэмос Олимпиадаозь будоно на. Малпанъёсам - дуннеысь ӵошатсконъёсы но Олимпиадае пыриськон. Кизилияськон сярысь ке - вань эшъёсы но тодмоосы огкылысь верало, чик воштӥськымтэ шуыса. Вормон - огдырлы вуэм шумпотон гинэ, мукетъят сое утьыны быгатоно на. Озьы бере, быдэстоно ужъёс вераса быдтонтэм.- Кыӵе биатлонистъёслы тужгес синмаськиськод?- Адӟем карисько Ижысь Алексей Кобелевлэсь, Норвегиысь Тарьей Бёлэсь. Вуоно ӵошатсконъёсын Бёэн матысьгес тодматскытэк уз луы.- Бадӟым стартъёсы, ӵошатсконъёсы потаса, парта сьӧрын пукыны вуттӥськод-а?- Зэм, туэ ар ӵоже парта сьӧрын ваньзэ-ӧвӧлзэ одӥг толэзь пуки, дыр. Ялан сборъёсы, бадӟым ӵошатсконъёсы ветлоно. Туэысен юниоръёс пӧлын кужымме эскерисько, арлыды ӧжытак пичигес ке но. Нош дышетскон ласянь ке верано, спортсменъёслэн улонзы сыӵе - ваньзэ пӧсяса люкано луэ. Ярано коть, Интернет юрттэ. Иже бертылыкум, дышетӥсьёслэсь выль уж кутӥсько, вань темаосты дырызлэсь вазь - экстерн амалэн - сётӥсько. Мон гинэ озьы уг выриськы, вань спортсменъёс кык кечез кутоно луо. Дышетӥсьёсмы милемыз валало.- Туэ, пе, школадэ йылпумъяськод. Кин луэмед потэ?- Пӧртэм интыосы вуылэме, кужмо спортсменъёсын пумиськылэме бере аслым кык удыс бырйи - нош кудаз вамышто, тодмо ӧвӧл на: яке Удмурт кун университетэ, яке МВД-лэн Казаньысь академияз. Соин ик та вакытэ эшшо но тросгес пуконо луэ книгаос сьӧрын. Туж яратӥсько лыдӟиськыны. Ки улам ма шеде, ваньзэ лыдӟыса потӥсько, эмъюмъёслэсь аннотациоссэс гинэ но.Бадӟым ӵошатсконъёс азьын асме буйгатыны вырисько, ӵем дыръя классика крезьгурез кылзӥсько. Нош ужрад ортче ке, ваньзэ чалякгес вунэтэме потэ. Шулдыръяськыны но пумит ӧвӧл - яратӥсько эктыны.Валентина Емельянова. Теги: Можга  